पैट्रोल पर हो रही इस पॉलिटिक्स से आम कंज्यूमर को सीधा फायदा होगा। गुजरात और हिमाचल प्रदेश में विधानसभा चुनाव नवम्बर और दिसम्बर में हो सकते हैं। भाजपा अध्यक्ष अमित शाह ने गुजरात के दौरे के दौरान इसके संकेत भी दे दिए थे। अमित शाह ने कहा था कि गुजरात में चुनाव दिसम्बर के पहले सप्ताह में होंगे। हिमाचल प्रदेश के ऊपरी इलाकों में बर्फबारी की संभावना के चलते आयोग हिमाचल प्रदेश में चुनाव नवम्बर में ही करवा सकता है, लिहाजा माना जा रहा है कि चुनाव की घोषणा 15 अक्तूबर के दूसरे सप्ताह तक हो सकती है। चुनाव की घोषणा के उपरांत चुनाव आचार संहिता लागू होने के बाद राज्य पैट्रोल और डीजल पर वैट की दरें कम नहीं कर पाएंगे, लिहाजा अगले एक सप्ताह में भाजपा शासित राज्य पैट्रोल और डीजल पर वैट की दरें कम कर सकते हैं।